Diari Oficial de la Generalitat Valenciana


Sumari del DOGV 9016, del 09-02-2021 (2021/1134)

DECRET 20/2021, de 5 de febrer, del Consell, de modificació del Decret 156/2020, de 16 d'octubre, del Consell, d'aprovació de les bases reguladores i de concessió directa d'ajudes del Programa «Bo Viatge Comunitat Valenciana», per a incentivar la demanda de serveis turístics interns, per la Covid-19.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9016

Data del DOGV
:   09-02-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/1134


Data del document
:   05-02-2021

Organisme emissor
:   Presidència de la Generalitat

Tipus de document
:   Decret

Anàlisi jurídica

 Descriptors 

:   * turisme rural
    * turisme
    * política de turisme
    * malaltia infecciosa
    * ajuda pública
    * agència de viatges

DECRET 20/2021, de 5 de febrer, del Consell, de modificació del Decret 156/2020, de 16 d'octubre, del Consell, d'aprovació de les bases reguladores i de concessió directa d'ajudes del Programa «Bo Viatge Comunitat Valenciana», per a incentivar la demanda de serveis turístics interns, per la Covid-19. [2021/1134]  
El 20 d'octubre de 2020 es va posar en marxa la inscripció de possibles persones beneficiàries al Programa Bo Viatge Comunitat Valenciana, conforme amb el Decret 156/2020, de 16 d'octubre, del Consell, d'aprovació de les bases reguladores i de concessió directa d'ajudes del programa «Bo Viatge Comunitat Valenciana», per a incentivar la demanda de serveis turístics interns per la Covid-19.  
Mitjançant el Reial decret 926/2020, de 25 d'octubre, el Govern d'Espanya va declarar l'estat d'alarma per a contindre la propagació d'infeccions causades pel SARS-CoV-2, en tot el territori nacional, a l'empara de l'article 116.2 de la Constitució i de l'article 4 de la Llei orgànica 4/1981, d'1 de juny, dels estats d'alarma, excepció i setge. L'estat d'alarma va ser prorrogat mitjançant el Reial decret 956/2020, de 3 de novembre, fins a les 00.00 hores del dia 9 de maig de 2021.  
  
Mitjançant els decrets 19/2020, de 5 de desembre, i 20/2020, de 18 de desembre, tots dos del president de la Generalitat, es va regular la limitació de la permanència de grups de persones en espais públics i privats.  
L'extrema gravetat de la situació epidemiològica actual, tant pel que fa al nombre de contagis, com a l'índex d'ocupació dels hospitals de la Comunitat Valenciana i, especialment, dels seus llits d'UCI, ha requerit revisar la regulació sobre aquesta matèria, per a reduir al màxim possible els contactes socials fora de la unitat de convivència, en el marc establert pel Reial decret 926/2020.  
Per això s'aprova el Decret 2/2021, de 24 de gener, del president de la Generalitat, pel qual es limita la permanència de grups de persones en espais públics i privats, es prorroga la mesura de restricció de l'entrada i l'eixida de persones del territori de la Comunitat Valenciana i es limita, durant els caps de setmana i els dies festius, l'entrada i l'eixida dels municipis i grups de municipis amb població superior a 50.000 habitants. El tancament perimetral de municipis de més de 50.000 habitants durant els caps de setmana i els dies festius limita l'ús i finalitat del programa.  
D'altra banda, la previsió de continuïtat i incertesa sobre les restriccions de mobilitat nacional i internacional i l'eliminació del Programa de Turisme Social de l'IMSERSO per a 2021 obliga a ampliar els espais temporals considerats com a temporada baixa o d'alta estacionalitat.  
  
Per tant, per a mantindre els objectius i la finalitat del Programa Bo Viatge, així com l'ús ple dels drets de les persones beneficiàries, és necessari ampliar els períodes de 2021 que contemplava el Decret 156/2020, de 16 d'octubre, del Consell.  
Pertoca, a més, fer-ho amb urgència, per a evitar més perjudicis a les persones beneficiàries que ja compten amb reserva formalitzada, perquè puguen canviar-la, així com perquè les persones beneficiàries a les quals se'ls haja assignat o se'ls assigne un codi promocional puguen tindre temps per al seu ús en condicions de la major normalitat possible, quant als serveis que poden contractar i en quines destinacions.  
El Decret 156/2020, de 16 d'octubre, del Consell, realitzava una previsió pressupostària i una assignació, per períodes, condicionada al que es disposa en Llei de Pressupostos de la Generalitat, però, aprovada la Llei 4/2020, de 30 de desembre, de pressupostos de la Generalitat per a l'exercici 2021, s'ha inclòs una major consignació pressupostària que l'establerta en l'esmentat decret, per al Programa Bo Viatge.  
Així mateix, s'introdueix la possibilitat que es puga incrementar la consignació pressupostària del programa amb càrrec a fons REACT-UE, atés que és un programa que constitueix una resposta davant la crisi de demanda generada per la Covid-19 i les mesures autonòmiques, nacionals i internacionals adoptades per a contindre-la, l'aplicació de les quals suposa el manteniment en actiu de persones treballadores i de l'activitat present i futura d'empreses adherides i que pertanyen a un dels sectors més afectats per la crisi econòmica provocada per la pandèmia de Covid-19, com és el sector turístic.  
Per tot el que s'hi ha exposat, després d'haver seguit els tràmits que es recullen en l'article 168.1.C de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i en virtut de l'article 28.c de la Llei 5/1983, de 30 de desembre, de la Generalitat, del Consell, a proposta del president de la Generalitat, i amb la deliberació prèvia del Consell, en la reunió de 5 de febrer de 2021,  
  
  
DECRETE  
  
Article 1. Modificació del Decret 156/2020, de 16 d'octubre, del Consell  
Es modifiquen l'apartat 16 de l'article 5; l'apartat 3 de l'article 7, l'apartat 2 de l'article 8, l'apartat 1 de l'article 9, l'apartat 4 de l'article 12, i la disposició final segona del Decret 156/2020, de 16 d'octubre, del Consell, d'aprovació de les bases reguladores i de concessió directa d'ajudes del programa «Bo Viatge Comunitat Valenciana», per a incentivar la demanda de serveis turístics interns per la Covid-19, que queden redactats com es disposa en els articles 2 a 7 d'aquest decret.  
  
  
Article 2. Modificació de l'apartat 16 de l'article 5 del Decret 156/2020, de 16 de octubre, del Consell  
Es modifica l'apartat 16 de l'article 5 que queda redactat d'aquesta manera:  
«Article 5. Inscripció en el Programa «Bo Viatge Comunitat Valenciana»  
(?)  
16. S'estableix un termini d'inscripció per a cada període del programa, que són els següents:  
a) Per al període que s'inicia el dia 20 d'octubre de 2020 i conclou el 31 de desembre de 2020, el termini de presentació de la inscripció s'iniciarà a les 12.00 h del 20 d'octubre de 2020 i conclourà a les 23.59 h del 20 de desembre de 2020.  
b) Per al període que s'inicia l'1 de gener de 2021 i conclou el 15 de juny de 2021, el termini de presentació de la inscripció s'iniciarà a les 12.00 h del dia 1 de gener de 2021 i conclourà a les 23.59 h del 31 de maig de 2021.  
c) Per al període que s'inicia el 15 de setembre de 2021 i conclou el 31 de desembre de 2021, el termini de presentació de la inscripció s'iniciarà a les 12.00 h del 15 de setembre i conclourà l'1 de novembre de 2021.»  
  
Article 3. Modificació de l'apartat 3 de l'article 7 del Decret 156/2020, de 16 de octubre, del Consell  
Es modifica l'apartat 3 de l'article 7, que queda redactat d'aquesta manera:  
«Article 7. Requisits dels serveis turístics objecte d'ajuda  
(?)  
3. Els serveis turístics objecte d'aquestes ajudes hauran de ser prestats dins dels següents períodes:  
a) Des de les 12.00 h del dia 20 d'octubre de 2020 al 31 de desembre de 2020.  
b) Des de l'1 de gener de 2021 al 15 de juny de 2021.  
c) Des del 15 de setembre de 2021 al 31 de desembre de 2021. En aquest període, l'estada i els serveis turístics han de concloure, com a màxim, el 31 de desembre de 2021.  
  
Article 4. Modificació de l'apartat 2 de l'article 8 del Decret 156/2020, de 16 de octubre, del Consell  
Es modifica l'apartat 2 de l'article 8, que queda redactat d'aquesta manera:  
«Article 8. Sol·licituds d'ajuda  
(?)  
2. S'estableixen els següents terminis de sol·licitud per a cada període del programa:  
a) Per al període que s'inicia el dia 20 d'octubre de 2020 i conclou el 31 de desembre de 2020, el termini de presentació de la sol·licitud s'iniciara a les 12.00 h del 20 d'octubre de 2020 i conclourà a les 23.59 h del 20 de desembre de 2020.  
b) Per al període que s'inicia l'1 de gener de 2021 i conclou el 15 de juny de 2021, el termini de presentació de la sol·licitud s'iniciarà a les 12.00 h del dia 1 de gener de 2021 i conclourà a les 23.59 h del 4 de juny de 2021.  
c) Per al període que s'inicia el 15 de setembre de 2021 i conclou el 31 de desembre de 2021, el termini de presentació de la sol·licitud s'iniciarà a les 12.00 h del 15 de setembre i conclourà a les 23.59 h del 20 de desembre de 2021.»  
  
Article 5. Modificació de l'apartat 1 de l'article 9 del Decret 156/2020, de 16 de octubre, del Consell  
Es modifica l'apartat 1 de l'article 9, que queda redactat d'aquesta manera:  
«Article 9. Dotació pressupostària i import de l'ajuda  
1. L'import global màxim de les ajudes a concedir derivades d'aquest decret ascendeix a 99.184.771 euros, dels quals 4.300.000 correspondran a l'exercici 2020, consignats en la línia S1004 «Programa Bo Viatge Comunitat Valenciana», i la resta, fins a 83.304.760, a l'exercici 2021: 7.000.000 per al segon període del programa que va de l'1 de gener al 15 de juny, i 5.000.000 per al tercer període que va del 15 de setembre al 31 de desembre, consignats en la Llei 4/2020 de Pressupostos de la Generalitat de 2021, entitat 22 «Turisme Comunitat Valenciana», capítol IV, línia de subvenció S0869000.  
Les actuacions seran susceptibles d'inclusió en el PO FEDER 2014-2020 de la Comunitat Valenciana, mitjançant l'Objectiu Específic REACT-UE 3.2 relatiu al «suport a mesures d'ajuda econòmica a les regions més dependents dels sectors més afectats per la crisi de la Covid-19», com a part de la resposta de la Unió Europea a la pandèmia de Covid-19. En aquest cas, l'import global màxim de les ajudes derivades d'aquest decret serà el resultant de la suma de la quantia inicial de 84.649.499 euros i l'aportació que, en el seu cas, es realitze mitjançant l'Objectiu Específic REACT-UE 3.2 relatiu al «suport a mesures d'ajuda econòmica a les regions més dependents dels sectors més afectats per la crisi de la Covid-19», com a part de la resposta de la Unió Europea a la pandèmia de Covid-19.  
En el cas que l'import assignat inicialment al segon període del programa no s'esgotara, l'import que quede disponible passaria a acumular-se a la quantia assignada al tercer període.»  
  
Article 6. Modificació de l'apartat 4 de l'article 12 del Decret 156/2020, de 16 de octubre, del Consell  
Es modifica l'apartat 4 de l'article 12, que queda redactat d'aquesta manera:  
«Article 12. Justificació i abonament de les ajudes  
(?)  
4. Els allotjaments turístics i les agències de viatges podran justificar l'ajuda en qualsevol moment durant la vigència del programa, però sempre una vegada concloga l'estada en l'allotjament contractat directament o a través de l'agència de viatges.  
No obstant això, les despeses subvencionables corresponents a estades gaudides fins al 20 de desembre de 2020 hauran de justificar-se abans del 30 de desembre de 2020. En tot cas, les estades de 2020 justificades amb posterioritat a aquesta data s'imputaran al pressupost de 2021.  
Les despeses subvencionables corresponents a l'exercici 2021 hauran de justificar-se fins al 31 de desembre del mencionat any, inclusivament.»  
  
Article 7. Modificació de la disposició addicional segona del Decret 156/2020, de 16 de octubre, del Consell  
Es modifica la disposició addicional segona, que queda redactada d'aquesta manera:  
«Segona. Dret de la competència  
Aquestes ajudes no estan subjectes a l'article 107.1 del Tractat de Funcionament de la Unió Europea atés que es tracta de subvencions les beneficiàries de les quals són persones físiques que actuen com a consumidores de serveis turístics i, en conseqüència, alienes a la realització d'activitats econòmiques, i no s'opera, per tant, en el mercat interior de la UE d'intercanvi de béns i serveis.»  
DISPOSICIÓ FINAL  
  
Única. Efectes  
Aquest decret produirà efectes des del mateix dia de la seua publicació en el Diari Oficial de la Generalitat Valenciana.  
  
Contra aquest decret, que esgota la via administrativa, es podrà interposar potestativament un recurs de reposició davant de l'òrgan que l'ha dictat, en el termini d'un mes des de la seua publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptats a partir de l'endemà de la seua publicació en el Diari Oficial de la Generalitat Valenciana. Tot això de conformitat amb el que es disposa en els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 5 de febrer de 2021  
  
El president de la Generalitat,  
XIMO PUIG I FERRER